Az EGT-Vegyesbizottság 1/94 határozata

(1994. február 8.)

az EGT-Vegyesbizottság eljárási szabályzatának elfogadásáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 92. cikke (3) bekezdésére,

A KÖVETKEZOKÉPPEN HATÁROZOTT:

1. cikk

(1) A Szerződő Felek kijelölik képviselőiket az EGT-Vegyesbizottságba. Az EGT-Vegyesbizottság azon tagja, aki akadályoztatva van egy ülésen való részvételben, intézkedhet képviseletéről.

(2) Az Szerződő Felek képviselőit kísérhetik őket segítő tisztviselők. Az ilyen tisztviselők számáról az EGT-Vegyesbizottság határozhat.

(3) Az EFTA Felügyeleti Hatóság egy képviselője meghívást kap, hogy az EGT-Vegyesbizottság ülésein megfigyelőként részt vegyen. Az EGT-Vegyesbizottság ugyanakkor dönthet úgy, hogy az EFTA Felügyeleti Hatóság képviselője jelenlétének hiányában tanácskozik.

Az Európai Beruházási Bank egy képviselője meghívást kap, hogy az EGT-Vegyesbizottság ülésein megfigyelőként részt vegyen a Megállapodás 38. jegyzőkönyvének 6. cikkével összhangban.

Az EGT-Vegyesbizottság dönthet úgy, hogy megfigyelőként más személyek részvételét is engedélyezi ülésein.

(4) Az EGT-Vegyesbizottság ülései nem nyilvánosak, kivéve, ha a bizottság ezzel ellentétes döntést hoz.

2. cikk

A Szerződő Felek ülés megtartására irányuló kérelmét az elnöknek kell címezni. Az elnök haladéktalanul összehívja az EGT-Vegyesbizottság ülését, sürgős esetben az ülés megtartására irányuló kérelem kézhezvételétől számított öt napon belül, kivéve, ha a kérelmező Szerződő Féllel másban állapodott meg.

3. cikk

(1) Az elnök valamennyi ülésre előzetes napirendet állapít meg. Az ülésre szóló meghívót és az előzetes napirendet legkésőbb hét nappal az ülést megelőzően kell megküldeni a 12. cikkben említett címzetteknek. Az előzetes napirendhez csatolni kell valamennyi szükséges munkadokumentumot.

(2) Az (1) bekezdésben meghatározott határidőt nem kell alkalmazni a 2. cikkel összhangban összehívott sürgős ülésekre.

(3) A napirendet az EGT-Vegyesbizottság fogadja el az egyes ülések elején. Az EGT-Vegyesbizottság dönthet úgy, hogy felvesz a napirendre olyan tárgypontot, amely az előzetes napirenden nem szerepelt. Napirendre kell venni az olyan tárgypontot, amellyel kapcsolatban a 2. cikkel összhangban ülés megtartását kérték.

4. cikk

Sürgős ügyekben, és a Szerződő Felek egyetértésével írásbeli eljárással is hozható határozat.

5. cikk

(1) Az elnök felelőssége, hogy az EGT-Vegyesbizottság egyes üléseinek jegyzőkönyv-tervezete az ülést követő három napon belül elkészüljön.

(2) A jegyzőkönyv, főszabály szerint, a napirenden szereplő valamennyi tárgypont tekintetében tartalmazza:

- az EGT-Vegyesbizottságnak benyújtott dokumentumokat;

- azokat a nyilatkozatokat, amelyeknek a jegyzőkönyvbe való felvételét valamely Szerződő Fél kérte;

- az EGT-Vegyesbizottság által elfogadott határozatokat, nyilatkozatokat vagy következtetéseket.

3. Az EGT-Vegyesbizottság által elfogadott határozatok szövegét mellékelni kell a jegyzőkönyvhöz.

4. A jegyzőkönyv-tervezetet az EGT-Vegyesbizottság elé kell terjeszteni jóváhagyásra.

5. A jóváhagyott jegyzőkönyvet a jóváhagyás időpontjában hivatalban lévő elnök, valamint a két titkár írja alá, és azt továbbítják a 12. cikkben említett címzetteknek.

6. cikk

(1) Az EGT-Vegyesbizottság azon határozatait, amelyek a Megállapodás jegyzőkönyveit vagy mellékleteit módosítják, a Megállapodás nyelvein kell elfogadni. E határozatok e nyelvek mindegyikén egyaránt hitelesek.

(2) A Megállapodás mellékleteibe a 102. cikk (1) bekezdésével összhangban beilleszteni kívánt EK jogi aktusok angol, dán, francia, görög, holland, német, olasz, portugál és spanyol nyelvű, az Európai Közösségek Hivatalos Lapjában kihirdetett szövege egyaránt hiteles. Ezeket finn, izlandi, norvég és svéd nyelven is meg kell szövegezni, és az EGT-Vegyesbizottságnak hitelesítenie kell őket az (1) bekezdésben említett vonatkozó határozatokkal együtt.

7. cikk

Az EGT-Vegyesbizottság által elfogadott határozatokat az EGT-Vegyesbizottságnak az elfogadás időpontjában hivatalban lévő elnöke, valamint két titkára írja alá.

8. cikk

(1) Az EGT-Vegyesbizottság határozatai a "határozat" címet viselik, amelyet egy sorszám, elfogadásuk dátuma, valamint tárgyuk megjelölése követ.

(2) A határozatok cikkekre tagolódnak.

(3) Valamennyi határozat preambulummal kezdődik és a "Kelt …-ben (dátum)" szavakkal végződik, ahol a dátum az, amikor az EGT-Vegyesbizottság azt elfogadta.

(4) A Megállapodás 103. cikkében meghatározott eljárások sérelme nélkül, a határozat tartalmazza hatálybalépésének napját.

9. cikk

Ellenkező megállapodás hiányában az EGT-Vegyesbizottság azon határozatait, amelyek a Megállapodás egy mellékletét vagy 47. jegyzőkönyvét módosítják, a Megállapodásba beilleszteni kívánt egyedi EK jogi aktusok szerint el kell különíteni.

10. cikk

Az elnök megküldi valamennyi határozat másolatát a 12. cikkben említett címzetteknek.

11. cikk

(1) A EGT-Vegyesbizottság azon határozatait, amelyek a Megállapodás mellékleteit vagy jegyzőkönyveit módosítják, angol, dán, francia, görög, holland, német, olasz, portugál és spanyol nyelven az Európai Közösségek Hivatalos Lapjának EGT-re vonatkozó részében, finn, izlandi és norvég és svéd nyelven annak EGT-kiegészítésében közzé kell tenni.

(2) Az EGT-Vegyesbizottság határoz arról, hogy más határozatok közzétételre kerüljenek-e.

12. cikk

(1) Az elnök ezen eljárási szabályzattal összhangban hozott valamennyi közleményét az EK-Bizottságnak, az EK tagállamok Európai Közösségek melletti állandó képviseleteinek, valamint az EFTA-tagállamok Európai Közösségek melletti képviseleteinek kell címezni.

(2) Az EGT-Vegyesbizottságnak szánt leveleket az elnöknek kell címezni.

13. cikk

(1) A tájékoztatási és konzultációs folyamat során az EK-Bizottság eljuttatja a vonatkozó információkat az EFTA-államoknak.

(2) Az érintett EFTA-államok a Megállapodás 99. cikkének (2) bekezdésében említett javaslatok kézhezvételétől számított legrövidebb időn belül értesítik az EGT-Vegyesbizottságban részt vevő többi Szerződő Felet, amennyiben valószínű, hogy egy új jogi aktusra a Megállapodás 103. cikkének megfelelő eljárást kell alkalmazni.

14. cikk

Amennyiben egy a Megállapodás által szabályozott kérdésre vonatkozóan a Közösség jogi aktust fogad el, a Közösség haladéktalanul megküldi az EFTA-államoknak e jogi aktus végleges szövegét, valamint kérelmet intéz az elnökhöz, hogy a Megállapodásba történő beillesztése céljából e jogi aktust vegye fel az EGT-Vegyesbizottság következő ülésének napirendjére. Ezen ülés dátuma számít a Megállapodás 102. cikke (4) bekezdése értelmében az EGT-Vegyesbizottság elé kerülés dátumának.

15. cikk

(1) Az EGT-Vegyesbizottságot öt állandó albizottság segíti, amelyek a következő területekért felelősek:

a) áruk szabad mozgása, verseny, állami támogatások, kereskedelmi jellegű állami monopóliumok, szellemi tulajdon és közbeszerzések;

b) tőke és szolgáltatások szabad mozgása;

c) személyek szabad mozgása;

d) kísérő és horizontális politikák, úgy, mint kutatás és fejlesztés, szociális politika, környezet, statisztika, oktatás, fogyasztóvédelem, kis- és középvállalkozások, túrizmus, audiovizuális ágazat és polgári védelem;

e) jogi és intézményi ügyek.

(2) Az (1) bekezdésben említett albizottságok készítik elő az EGT-Vegyesbizottság által elfogadandó határozatokat. Ellátják az EGT-Vegyesbizottság által rájuk bízott bármely egyéb feladatot.

(3) Ezen albizottságokban történnek a tanácskozások, kivéve, ha valamely Szerződő Fél azt kéri, hogy a tanácskozásra az EGT-Vegyesbizottságban kerüljön sor.

(4) Az albizottságok jelentést tesznek az EGT-Vegyesbizottságnak.

16. cikk

(1) Az albizottságok a Szerződő Felek képviselőiből állnak.

(2) Az albizottságok elnökletét egymást hathavonta váltva az EK-Bizottság illetve egy EFTA-állam képviselője látja el.

17. cikk

(1) Az EGT-Vegyesbizottság határozhat arról, hogy egyéni feladatokra munkacsoportokat hoz létre. A munkacsoport a 15. cikk (1) bekezdésben említett azon albizottságnak tesz jelentést, amelyhez az EGT-Vegyesbizottság kijelölte.

(2) A 16. cikk rendelkezései megfelelően alkalmazandók.

18. cikk

Az EGT-Vegyesbizottság, az albizottságok és a munkacsoportok munkájához kapcsolódó valamennyi titkári teendő ellátásáért az elnök tartozik felelősséggel.

19. cikk

Az EK-Bizottság egy tisztviselője és egy az EFTA-államok által kinevezett tisztviselő együtt látja el az EGT-Vegyesbizottság titkári feladatait. Kinevezésük az EGT-Vegyesbizottság határozatával történik.

20. cikk

Egyéb alkalmazandó rendelkezések sérelme nélkül, az EGT-Vegyesbizottság, albizottságai és munkacsoportjai tanácskozásaira a szakmai titoktartás szabályai vonatkoznak, kivéve, ha az EGT-Vegyesbizottság ezzel ellentétes döntést hoz.

21. cikk

(1) Az EGT-Vegyesbizottság a Megállapodás 94. cikkének (4) bekezdésében előírt éves jelentést minden évben július 1-je előtt fogadja el.

(2) Az éves jelentést az EK-Bizottság és az EFTA-államok felváltva készítik elő. A tervezetet április 1-je előtt kell az EGT-Vegyesbizottság elé terjeszteni.

(3) Az éves jelentést közzé kell tenni.

22. cikk

Az EGT-Vegyesbizottság következő ülésére szóló meghívó és az előzetes napirend kíséretében meg kell küldeni a 12. cikkben említett címzetteknek az Európai Közösségek Bírósága és az EFTA Bíróság ítéleteinek azon listáját, amelyet a Megállapodás 105. cikkének (2) bekezdésével összhangban megküldtek az EGT-Vegyesbizottságnak. E listát tájékoztatás céljából mellékelni kell az ülés jegyzőkönyvéhez.

23. cikk

A Megállapodás alkalmazásával vagy értelmezésével kapcsolatos vita esetén a 111. cikk (3) bekezdésében és a 111. cikk (4) bekezdésében meghatározott EGT-Vegyesbizottsághoz fordulás dátumának az EGT-Vegyesbizottság azon ülésének dátuma számít, amikor a vitás kérdést először vették fel napirendjére a Közösség vagy egy EFTA-állam kezdeményezésére.

24. cikk

(1) Az EGT-Vegyesbizottság 1994 vége előtt dönt a Megállapodás 33. jegyzőkönyvében meghatározott döntőbírói listára felkerülő hét személyről.

(2) A döntőbírói listát háromévente felül kell vizsgálni.

25. cikk

Ez a határozat elfogadásának napján lép hatályba.

26. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 1994. február 8-án.

az EGT-Vegyesbizottság részéről

az elnök

N. van der Pas

--------------------------------------------------